庚寅乙未猶泊大雷口
作者：黄庭堅
朝代：宋

paragraphs: 廣原嘷終風，發怒土囊口。
萬艘萍無根，乃知積水厚。
龍鱗火熒熒，鞭笞雷霆走。
公私連檣休，森如束春韭。
倚筇蒹葭灣，垂楊欲生肘。
雄文酬江山，惜無韓與柳。
五言呻吟內，慚愧陶謝手。
送菜煩鄰船，買魚熟溪友。
兒童報晦冥，正晝見箕斗。
吾方廢書眠，鼻鼾鞲囊吼。
猶防盜窺家，嚴鼓申夜守。
冶城謝公墩，牛渚蕩子婦。
何時快登臨，篙師分牛酒。